seasamh ón gComhairle i dtaca le Rialachán a ghlacadh lena mbunaítear an clár ‘Fiscalis’ chun comhar a dhéanamh i réimse an chánachais

TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2018/0233 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le Rialachán a ghlacadh lena mbunaítear an clár ‘Fiscalis’ chun comhar a dhéanamh i réimse an chánachais

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2018) 443 final – 2018/0233 COD): an 8 Meitheamh 2018 Dáta na tuairime ó Choiste Eacnamaíoch agus Sóisialta na hEorpa: an 17 Deireadh Fómhair 2018 Dáta an tseasaimh ó Pharlaimint na hEorpa, an chéad léamh: an 17 Aibreán 2019 An dáta a tíolacadh an togra leasaithe: Ní bhaineann le hábhar An dáta a glacadh an seasamh ón gComhairle: an 10 Bealtaine 2021

2.Cuspóir an togra ón gCoimisiún

An 8 Meitheamh 2018, ghlac an Coimisiún togra le haghaidh Rialachán ó Pharlaimint na hEorpa agus ón gComhairle lena mbunaítear an clár ‘Fiscalis’ chun comhar a dhéanamh i réimse an chánachais. Leis an gclár atá beartaithe leantar den chlár Fiscalis 2020 agus de na cláir a tháinig roimhe, a chuidigh go mór leis an gcomhar idir údaráis chánach laistigh den Aontas a éascú agus a fheabhsú. Leis an gclár nua leanfar de thacaíocht a thabhairt d’údaráis chánach náisiúnta agus d’fheabhas a chur ar chur chun feidhme an bheartais cánach, lena n‑áirítear comhar riaracháin.

Ní féidir leis na Ballstáit cuspóirí an Aontais a bhaint amach leo féin, mar atá calaois chánach, imghabháil cánach agus seachaint cánach a chomhrac, feabhas a chur ar chothroime chánach agus ar thrédhearcacht chomh maith le tacú le feidhmiú an mhargaidh inmheánaigh agus le hiomaíochas.

I dtaca leis sin, tá rialacha comhchoiteanna, comhordú agus comhar idir údaráis chánach na mBallstát ríthábhachtach chun na cuspóirí sin a bhaint amach agus chun aghaidh a thabhairt ar na dúshláin uile lena mbaineann. Ní féidir ardleibhéal comhair agus comhordaithe den sórt sin a bhaint amach ach amháin le cur chuige láraithe, go hidéalach ar leibhéal an Aontais.

Is é is aidhm don togra ón gCoimisiún tacú le beartas cánach agus le húdaráis chánach chun trédhearcacht chánach a mhéadú agus comhar riaracháin a fheabhsú, inter alia, trí fhaisnéis ábhartha chánach a mhalartú, trí acmhainní agus tacaíocht airgeadais a chur ar fáil do ghníomhaíochtaí fothaithe acmhainneachta teicneolaíochta faisnéise (TF) agus gníomhaíochtaí fothaithe acmhainneachta riaracháin mar aon le comhar oibríochtúil.

Leis an gclár díreofar idirghabháil an Aontais ar shásraí éifeachtúla (agus na huirlisí TF fíor-riachtanacha) a bhunú le haghaidh comhar riaracháin, arb é is aidhm dóibh uirlisí éifeachtacha a chur ar fáil d’údaráis chánach náisiúnta chun calaois chánach, imghabháil chánach agus seachaint cánach a chomhrac.

Laistigh de chuimsiú an chomhair riaracháin, is gnéithe tábhachtacha iad na córais leictreonacha Eorpacha ábhartha lena gcuirtear ar chumas údaráis chánach na mBallstát faisnéis a mhalartú. Faoi chuimsiú an chomhair riaracháin i réimse an chánachais san Aontas Eorpach, cuirfear tacaíocht airgeadais agus theicniúil ar fáil do na Ballstáit le haghaidh na gcóras leictreonach sin leis an gclár Fiscalis.

I dtaca leis sin, áiritheoidh an Coimisiún agus na Ballstáit go ndéanfar na córais leictreonacha Eorpacha dá dtagraítear i gCaibidil IV den togra a fhorbairt agus a oibriú go leordhóthanach. Déanfaidh siad comhordú rialta ar a n‑idirghabhálacha faoi seach agus tiocfaidh siad ar chomhaontú maidir leis na gnéithe uile is gá chun inoibritheacht, idirnascacht agus feabhsú leanúnach na gcóras leictreonach Eorpach a áirithiú.

Beidh an chuid is mó den bhuiséad atá beartaithe tiomanta do ghníomhaíochtaí fothaithe acmhainneachta TF, cé go n‑áirítear sa chlár atá beartaithe cruinnithe agus imeachtaí ad hoc den chineál céanna, comhoibriú struchtúrtha tionscadalbhunaithe agus gníomhaíochtaí maidir le fothú inniúlachtaí agus acmhainneachta an duine, inar féidir leis na Ballstáit agus a n‑oifigigh a bheith rannpháirteach ar bhonn deonach. Is é is aidhm fhoriomlán do na gníomhaíochtaí sin cur le comhar riaracháin agus acmhainneacht riaracháin na mBallstát i réimse an chánachais a fheabhsú.

3.Tráchtanna maidir leis an seasamh ón gComhairle

Léirítear go soiléir leis an seasamh ón gComhairle mar a glacadh é ar an gcéad léamh an comhaontú ar tháinig na comhreachtóirí air an 26 Márta 2021 (mar a dearbhaíodh an 30 Márta 2021). Ar phríomhphointí an chomhaontaithe sin tá an méid seo a leanas:

– Is idir an 1 Eanáir 2021 agus an 31 Nollaig 2027 atá tréimhse an chláir;

–Is iad seo a leanas cuspóirí ginearálta an chláir: tacú le húdaráis chánach agus cánachas chun cur le feidhmiú an mhargaidh inmheánaigh; iomaíochas an Aontais agus iomaíocht chóir san Aontas a chothú; leasanna airgeadais agus eacnamaíocha an Aontais agus a Bhallstáit a chosaint, lena n‑áirítear na leasanna sin a chosaint ar chalaois chánach, imghabháil cánach agus ar sheachaint cánach; agus bailiú cánach a fheabhsú. Is iad seo a leanas cuspóirí sonracha an chláir: tacú le beartas cánach agus le cur chun feidhme dhlí an Aontais a bhaineann le cánachas; comhar a fhothú idir údaráis chánach, lena n‑áirítear faisnéis chánach a mhalartú; agus tacú le fothú acmhainneachta riaracháin, lena n‑áirítear inniúlacht an duine agus córais leictreonacha Eorpacha a fhorbairt agus a oibriú.